En 46-årig mand er sigtet for at have begået seksuelle overgreb mod børn.

Politiet har ifølge Ekstra Bladet identificeret 24 børn, som kan være blevet udsat for seksuelle overgreb.

Manden har siddet varetægtsfængslet siden 17. marts. Under sin afhøring har han fortalt om en række overgreb.

Der har i de fleste tilfælde angiveligt været tale om blufærdighedskrænkelser eller anden kønslig omgang, oplyser politiet.

De skal både have fundet sted på mandens job i en daginstitution i Albertslund og i forbindelse med mandens frivillige arbejde i en spejderklub i Brøndby.

- Vi står med en meget alvorlig sag, lyder det fra politikommissær Ole Nielsen, der er efterforskningsleder i sagen.

Politiet har i samarbejde med kommunen og spejderklubben holdt orienteringsmøder for forældrene til de børn, der kan være blevet misbrugt.

- Samtidig håber vi på forståelse for, at der er en række detaljer, vi ikke kan fortælle om offentligt af hensyn til de muligt forurettede børn, lige som der forsat er en del af forholdene, der er omfattet af de dobbeltlukkede døre fra sagens start, siger Ole Nielsen.